КъБР-м и Iэтащхьэм «Кавказ» къэрал гъуэгум щыщ Iыхьэм щекIуэкI лэжьыгъэхэм щыгъуазэ зищIащ
Къэбэрдей-Балъкъэрым и Iэтащхьэ КIуэкIуэ Казбек иджыблагъэ щыIащ Р-217 «Кавказ» федеральнэ гъуэгум щыщу зэрагъэпэщыж Iыхьэм деж икIи зригъэлъэгъуащ лэжьыгъэхэр зэрекIуэкIыр.
Гъуэгум и 14-нэ километрым деж щокIуэкI Старэ Шэрэдж къыщыщIэдзауэ Аргудан нэсу гъуэгур нэхъ бгъуэ щIыным, лъэныкъуитI фIэкIа ущызэблэкI мыхъуу щытар иджы машиниплI зэбгъурыту техуэн хуэдэу зэхъуэкIыным теухуа лэжьыгъэхэр. КъБР-м транспортымрэ гъуэгу хозяйствэмкIэ и министр ДыщэкI Аслъэн зэрыжиIамкIэ, лъэныкъуитIкIэ фIэкIа ущызэблэкI мыхъу гъуэгу Iыхьэр пэлъэщыркъым автомобилхэр тэмэму зекIуэным, сыту жыпIэмэ зы жэщ-махуэм къриубыдэу абы ирокIуэ автомобиль мин 25-рэ.
IэщIагъэлIхэм гъуэгур къызыхуэтыншэу щызэрагъэпэщыжым ар нэхъ бгъуэ ящIащ, псы жапIэщIэхэр хуащIащ, гъуэгур яубэри, абы тIэунейрэ асфальтыр тралъхьащ, апхуэдэуи нэхъ шынагъуэу къалъытэ щIыпIэхэм деж къэухьхэр Iуагъэуващ.
Мы зэманым а щIыпIэм щокIуэкI гъуэгу щхьэфэр гъэжыным, зэхэкIыпIэхэр хуэщIыным, автопавильонхэр гъэувыным ехьэлIа лэжьыгъэхэр, а псом къадэкIуэуи, гъуэгухэр къызэрагъэнэхуну Iэмыпсымэхэр ибгъухэм деж щагъэув, лъэс зекIуапIэхэр хуащI. Лэжьыгъэхэр ирагъэкIуэкI «Кавказ» федеральнэ автомобиль гъуэгухэм я управленэм къалэн къазэрыщищIам тету.
Лэжьыгъэхэм щеплъым апхуэдэуи и гугъу ящIащ Аргудан къыщыщIэдзауэ Урыху нэсыху, Осетие Ищхъэрэ - Аланием и гъунапкъэм нэсу, гъуэгур нэхъ бгъуэ щIыным хуэунэтIа лэжьыгъэхэми. 2020 гъэм и кIэм зэгурыIуэныгъэ зэращIылIауэ щытащ гъуэгу километр 15-м елэжьыным теухуа проект-сметэ документацэр зэхэлъхьэным теухуауэ. Лэжьыгъэхэм 2022 гъэм щIадзэнущ. Мыбдежми гъуэгур нэхъ бгъуэ ящIынущ автомобилиплI щызэблэкIыфын хуэдэу, ахэр зэтримыхьэн папщIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
